Folketing
2006-12-14

Jeg skal starte med at sige, at jeg og Enhedslisten er meget enige med fru Birthe Skaarup i, at der skal fokuseres både på eksperimentel og alternativ behandling, og jeg skal da gerne sige, at jeg er enig med fru Birthe Skaarup i, at Dansk Folkeparti faktisk har gjort en stor indsats der. Lad os starte med det. Det, jeg så vil spørge fru Birthe Skaarup om, er, om hun ikke synes, at det er kritisabelt, når ministeren den 18. december 2001 i Politiken udtaler, at patienter med livstruende sygdomme har sikkerhed for at blive henvist til et andet hospital, et privathospital eller et i udlandet, hvis det offentlige ikke kan levere varen; altså, at det er kritisabelt, at det 5 år senere ikke er sket? Det vil jeg gerne høre fru Birthe Skaarups kommentar til. Så vil jeg gerne i samme anledning spørge fru Birthe Skaarup, om den sidste sætning i regeringspartiernes og Dansk Folkepartis forslag til vedtagelse, nemlig »og hans tilsagn om at holde Tinget grundigt informeret herom«, i grunden er udtryk for, at Dansk Folkeparti mener, at der er god grund til at holde grundigt øje med indenrigs- og sundhedsministeren i den her sag? (Kort bemærkning).